Jégeső és felhőszakadás keleten
A Jász-Nagykun-Szolnok megyei Kisújszálláson egy felhőszakadás után bokáig ért a víz és a sár. Szabolcs-Szatmár-Bereg két faluját jégszőnyeg borította.
Jégeső pusztított Szabolcs-Szatmár-Bereg megyében; Penészlek és Nyírbéltek térségében galambtojás nagyságú jég zuhogott fél órán keresztül.

A tűzoltókat negyven alkalommal riasztották. Az utakat tíz centiméter vastagságú jégszőnyeg borította be, a termést pedig valósággal letarolta.

Nyírbéltelken háznál elpusztultak az udvaron tartott szárnyasok és néhány lakóházról lehullott a vakolat is, adta hírül az RTL Klub.

A megye északi felén fekvő Gávavencsellő és Dombrád között jég ugyan nem pusztított, de a két településre hatalmas eső zúdult.

A TV2 tudósítása szerint a mélyen fekvő, Jász-Nagykun-Szolnok megyei Kisújszálláson negyven perc alatt hat centiméter eső esett.

A településen bokáig ért a víz, a szennyvíz, a sár. A gazzal, szeméttel teli vízelvezető árkok hamar megteltek, és a csatornahálózat sem bírta a terhelést.

Kisújszállás vezetői szerint legkorábban év végére készülhet el az új szennyvízcsatorna.
Bulvár